**Všeobecné podmienky pre udelenie ocenení**

**TOP V CESTOVNOM RUCHU TRENČIANSKEHO KRAJA ZA ROK 2021**

1. Vyhlasovateľom udeľovania ocenení „TOP v cestovnom ruchu“ je krajská organizácia cestovného ruchu (KOCR) Trenčín región, ktorá je zároveň organizačným gestorom a odborným garantom.
2. Cieľom udeľovania ocenení je motivovať zaradenia v cestovnom ruchu (CR) k neustálemu rastu kvality, k zvýšeniu konkurencieschopnosti a podpore tvorby produktov, ktoré zatraktívňujú a skvalitňujú turistickú ponuku v Trenčianskom kraji s ohľadom na efektívne využitie prírodného, kultúrneho a historického potenciálu regiónu.
3. Základnou podmienkou pre získanie ocenenia je pôsobenie zariadenia / osobnosti na území Trenčianskeho kraja.
4. Ocenenia budú udelené v šiestich kategóriách:

### TOP UBYTOVACIE ZARIADENIE

V kategórii TOP ubytovacie zariadenie môžu byť nominované ubytovacie zariadenia poskytujúce prechodné ubytovanie a s ním spojené komplexné služby. Služby musia byť na vysoko profesionálnej úrovni s výnimočnou kvalitou, odborným prístupom a jedinečnou atmosférou.

### OSOBNOSŤ CESTOVNÉHO RUCHU

Osobnosť nominovaná na ocenenie by mala aktívne pôsobiť v cestovnom ruchu minimálne

5 rokov a svojou odbornou a pravidelnou činnosťou tak prispievať k jeho rozvoju. Dôležitým kritériom je výnimočný prínos jednotlivca ku kvalitatívnemu a trvalo udržateľnému rozvoju cestovného ruchu, ako aj ku zvýšeniu prestíže a prosperite odvetvia cestovného ruchu v Trenčianskom kraji. V tejto kategórii budú udelené 2 ocenenia a síce 1 osobnosť z privátnej sféry a 1 osobnosť z verejno-prospešnej sféry.

### TOP INOVÁCIA V CR

Kategória TOP inovácia v CR je určená pre organizácie a podnikateľské subjekty realizujúce projekty s inovatívnym a udržateľným prístupom alebo uplatňujúce progresívne procesy, ktoré zvyšujú kvalitu služieb v CR a vedú k zvýšeniu záujmu o návštevu Trenčianskeho kraja. Nominované môžu byť tiež nové podnikateľské subjekty v CR, ktoré pôsobia na území kraja a svojou činnosťou prispievajú k rozvoju, modernizácii a udržateľnosti cestovného ruchu.

### TOP GASTRO ZARIADENIE

V kategórii TOP gastro zariadenie môžu byť nominované zariadenia ako reštaurácia, bistro, kaviareň, bar či čajovňa. Podnikateľský subjekt nominovaný na ocenenie by mal spájať kvalitné služby, príjemnú atmosféru, profesionálny prístup zamestnancov a skvelý gastronomický zážitok. Nominovaný subjekt by mal kvalitou služieb prispievať k rozvoju cestovného ruchu v kraji.

### TOP TURISTICKÝ PRODUKT

V kategórii TOP turistický produkt môže byť nominovaný nápaditý a invenčný projekt prípadne balík služieb, ktorý má dlhodobý pozitívny prínos pre región. Produkt sa hodnotí najmä na základe nápaditosti myšlienky, prepojenia s inými produktami a službami, oslovenia cieľovej skupiny, konkurencieschopnosti a udržateľnosti projektu.

### ZARIADENIE PRÍSTUPNÉ PRE ŤAŽKO ZDRAVOTNE POSTIHNUTÝCH (ŤZP)

Kategória zariadenie prístupné pre ŤZP je určená ako špeciálne ocenenie pre prevádzky, ktoré poskytujú služby cestovného ruchu s obzvlášť citlivým prístupom k ťažko zdravotne postihnutým osobám. Nominované môžu byť prevádzky, ktoré majú bezbariérové priestory; múzeá a galérie so špeciálnymi expozíciami; organizácie a združenia, ktoré organizujú podujatia pre handicapovaných.

### NOMINÁCIE

1. Nominácie v kategórii TOP gastro zariadenie udeľuje verejnosť. Nominácie môžu byť podávané v termíne od 1. do 30. novembra 2021, a to nasledovným spôsobom:

### Písomne na adresu:

Trenčín región

krajská organizácia cestovného ruchu

K dolnej stanici 7282/20A

911 01 Trenčín

* **E-mailom na adresu:**

[info@trencinregion.sk](mailto:info@trencinregion.sk%20)s predmetom správy „nominácia na ocenenie TOP Gastro“

* **Prostredníctvom** **Facebook fanpage Trenčín región**

6. V kategóriách TOP UBYTOVACIE ZARIADENIE, OSOBNOSŤ CR, TOP INOVÁCIA v CR, TOP TURISTICKÝ PRODUKT a ZARIADENIE PRÍSTUPNÉ PRE ŤZP nominácie podávajú oblastné organizácie cestovného ruchu (OOCR) pôsobiace na území Trenčianskeho kraja. Každá OOCR navrhne v každej kategórii minimálne 1 a maximálne 3 nominácie. Nominácie môžu zasielať emailom na adresu: info@trencinregion.sk do 15.12.2021.

## **HLASOVANIE**

1. O víťazovi v kategórii TOP GASTRO ZARIADENIE rozhodne hlasovaním široká verejnosť.
2. Hlasovanie bude prebiehať v termíne od 1. do 31. decembra 2021 prostredníctvom on-line formulára na web stránke [www.trencinregion.sk.](http://www.trencinregion.sk/)
3. Hlasovanie bude ukončené 31. decembra 2020 o 24.00 h.
4. Dňa 10. januára 2022 bude vyhodnotené 1 zariadenie s najvyšším počtom hlasov a zo všetkých hlasujúcich bude vyžrebovaný výherca darčekového poukazu v hodnote 30€ od Street Food Kitchen.
5. V kategóriách TOP UBYTOVACIE ZARIADENIE, OSOBNOSŤ CR, TOP INOVÁCIA v CR, TOP TURISTICKÝ PRODUKT a ZARIADENIE PRÍSTUPNÉ PRE ŤZP víťazov vyberá odborná porota.
6. Odborná porota bude zložená zo 7 členov: podpredseda TSK, predseda komisie regionálneho rozvoja a CR pri zastupiteľstve TSK, 4 zástupcovia jednotlivých OOCR a 1 zástupca KOCR Trenčín región. Zastúpenie vyššie uvedených inštitúcií v hodnotiacej komisii sa môže zmeniť.
7. Termín slávnostného udelenia ocenení zverejní vyhlasovateľ na web stránke [www.trencinregion.sk](http://www.trencinregion.sk) najneskôr do 15. januára 2022 v nadväznosti na vývoj obmedzení pohybu – opatrenia proti šíreniu vírusu COVID-19.

**OCHRANA OSOBNÝCH ÚDAJOV**

Trenčín región, krajská organizácia cestovného ruchu, K dolnej stanici 7282/20A, 911 01 Trenčín, IČO: 42377897, spracováva osobné údaje poskytnuté hlasujúcimi za účelom usporiadania a vyhodnotenia súťaže „TOP GASTRO ZARIADENIE“. Osobné údaje hlasujúcich budú vymazané najneskôr po vyhodnotení a vyhlásení výhercov súťaže, pokiaľ neexistujú iné zákonné lehoty na uchovávanie údajov. Hlasujúci majú právo daný súhlas odvolať a ich údaje budú bezodkladne vymazané. Ďalšia účasť na hlasovaní a v súťaži v tomto prípade nie je možná. Odvolať súhlas môžu hlasujúci e-mailom na adresu: [info@trencinregion.sk](mailto:info@trencinregion.sk) alebo listom adresovaným usporiadateľovi. Hlasujúci majú právo požadovať prístup, opravu, vymazanie, obmedzenie spracúvania a namietať spracúvanie osobných údajov, ako aj právo na prenosnosť osobných údajov a právo podať návrh na začatie konania podľa § 100 Zákona č. 18/2018 Z.z.. Hlasujúci zároveň súhlasí so zasielaním newslettera, prostredníctvom ktorého bude informovaný o priebehu súťaže a novinkách súvisiacich s činnosťou vyhlasovateľa súťaže. V prípade sporu rozhoduje o nárokoch na výhru s konečnou platnosťou organizátor. Hlasujúci týmto vyhlasuje, že si je vedomý svojich práv v zmysle zákona o ochrane osobných údajov, svoje osobné údaje poskytol organizátorovi dobrovoľne a kedykoľvek môže písomne požiadať o skončenie ich spracovávania, a to bezplatne na adrese vyhlasovateľa.

### OSOBITNÉ USTANOVENIA

### Organizátor si vyhradzuje právo rozhodovať o všetkých otázkach týkajúcich sa tejto súťaže podľa vlastného uváženia a vyhradzuje si tiež právo z dôvodov hodných osobitného zreteľa kedykoľvek pozmeniť alebo upraviť tieto pravidlá a podmienky súťaže, ako aj právo súťaž skrátiť, odložiť, prerušiť alebo úplne zrušiť, a to aj bez uvedenia dôvodu a poskytnutia náhrady. Ak sa organizátor dozvie, že výherca na účely súťaže poskytol nepravdivé údaje alebo informácie, organizátor bude oprávnený vylúčiť takého výhercu z účasti v súťaži, pričom jeho nárok na výhru tým zaniká.

V Trenčíne, 20.10.2021

Mgr. Juraj Gerlici, v.r. predseda KOCR Trenčín región